

REPUBLIKA E SHQIPËRISË
GJYKATA E LARTË
KOLEGJI CIVIL 

Nr. 11111-02484-00-2016  i Regj. Themeltar
Nr. 00-2025-3618 i Vendimit (441)

VENDIM 
NË EMËR TË REPUBLIKËS

                               Kolegji Civil i Gjykatës së Lartë, i përbërë nga gjyqtarët:

Artur 	KALAJA 	- Kryesues
Ervin 	PUPE		- Anëtar
Enton DHIMITRI    - Anëtar

       sot, në datën 10.10.2025, mori në shqyrtim, në dhomën e këshillimit, çështjen civile me nr. 11111-02484-00-2016 akti që ju përket palëve:

PADITËS:	Galia Koci

I PADITUR:	Jorgo Dhima
Sefer Kurti
Ylber Toci
Agim Alhysa (Hysa)
Florina Alhysa (Hysa) 
Joana Alhysa (Hysa)
Rushe Kurti
Deshira Keta 
Gezime Toci
Mbaresa Kajo

OBJEKTI:	-Detyrimin e të paditurve, të më njohin bashkëpronarë mua paditësen Galia Koçi, për pjesën 1/2 pjesë e parcelave me nr. pasurie 14/34 vol 14 fq. 117 ZK 3385, me sipërfaqe 500 m2 dhe të parcelës me nr. pasurie 14/46 vol 15 fq, 202 me sipërfaqe 300 m2, ZK 3385 dhe pasurinë me nr. 14/47 vol 15 fq.203 Zk 3385 me sip. 300 m2.

BAZA LIGJORE:	Nenet 31, 32/a, 36, 41, 43 e 45 të K.Pr.Civile, si dhe neni 92, 163 e vijues K. Civil. Ligji 7501 dt. 19.07.1991.
    KOLEGJI CIVIL I GJYKATËS SË LARTË

pasi dëgjoi relatimin e gjyqtarit Enton Dhimitri dhe diskutoi në dhomë këshillimi çështjen në tërësi,

VËREN:

1. Rrethanat e çështjes 

1.Përmes Aktit të Marrjes së Tokës në Pronësi nr. 25, datë 27.07.1993 pala e paditur Agim Hysa është trajtuar me tokë bujqësore prej 4900 m2 në fshatin Shkallnuer të Qarkut të Durrësit. Akti i Marrjes së Tokës në Pronësi është regjistruar në ZVRPP Durrës me titullar të paditurin Agim Hysa.
2.Nëpërmjet vendimit civil nr. 3031, datë 08.11.1995 të Gjykatës së Shkallës së Parë Durrës është zgjidhur martesa ligjore midis palës paditëse Galia Koçi dhe palës së paditur Agim Hysa. Martesa ishte lidhur në datën 20.11.1989 dhe datën 04.09.1992 ka lindur fëmija i ndërgjyqësve Elena Hysa. 
3.Nëpërmjet kontratës së shitjes nr. 556/86/1, datë 10.02.2003 të paditurit Agim, Florina e Joana Hysa i shitën të paditurit tjetër Xhetan Kurti pasurinë nr. 14/36 me sipërfaqe 600 m2. Ky i fundit, nga kjo pasuri e blerë, i ka shitur të paditurit Sefer Kurti sipërfaqen 300 m2, të cilësuar si pasuria nr. 14/47 me kontratën e shitjes nr.68/48, datë 14.01.2005, si  dhe i ka shitur të paditurit Ylber Toçi pjesën e mbetur të sipërfaqes së blerë nga të paditurit “Hysa”, prej 300 m2 me kontratën e shitjes nr. 69/49, datë 14.01.2005, të cilësuar si pasuria nr. 14/46. 
4.Gjithashtu, nëpërmjet kontratës së shitjes nr.566/80, datë 10.02.2003 të paditurit Agim, Florina e Joana Hysa i shitën të paditurit tjetër Jorgo Dhima pasurinë nr. 14/34 me sipërfaqe 500 m2, në ZK 3285.
5.Në datën 16.04.2014 ish-bashkëshortja e të paditurit Agim Hysa, Galia Koçi ka paraqitur një padi në gjykatë duke pretenduar për detyrimin e të paditurve të më njohin bashkëpronare për 1/2 pjesë të me numër pasurie 14/34, vol 14, faqe 117, ZK 3385 me sip. 500 m2, si dhe të parcelës me numër pasurie 14/46, vol. 15, faqe 202 me sip. 300 m2, ZK 3385 dhe pasurinë nr. 14/47, vol. 15, faqe 203, ZK 3385 me sip. 300m2. Kërkesëpadia bazohet në nenet 31, 32/a, 36, 41, 43 e 45 të Kodit të Procedurës Civile si dhe nenet 92, 163 e vijues të Kodit Civil, ligji nr. 7501/1991 “Për Tokën”.
6.Sipas palës paditëse Galia Koçi, ajo është bashkëpronare mbi sipërfaqen e tokës bujqësore që palët e paditura “Hysa” i kanë shitur të paditurve Xhetan Kurti dhe Jorgo Dhima, pasi në datën 01.08.1991 ka qenë e martuar me Agim Hysën, ka qenë banore e fshatit Shkallnuer, Durrës dhe nuk është trajtuar me tokë bujqësore në fshatin e origjinës Dhivër të Sarandës. Veprimet juridike për tjetërsimin e kësaj pasurie të paluajtshme, në mungesë të dhënies së pëlqimit nga paditësja, duhet të konstatohen si absolutisht të pavlefshme, në kuptim të nënit 92/a të Kodit Civil.
7.Gjykata e Rrethit Gjyqësor Durrës, me vendimin nr. 341/11-2015-880, datë 26.02.2015, ka vendosur: 
Pranimin e kërkesëpadisë së palës paditëse Galia Koçi. 
Detyrimin e të paditurit Jorgo Dhima të njohë bashkëpronare paditësen Galia Koçi për 1/2 pjesë të parcelës me numër pasurie 14/34, vol 14, faqe 117, ZK 3385 me sip. 500 m2. 
Detyrimin e të paditurit Ylber Toci të njohë bashkëpronarë paditësen Galia Koçi për 1/2 pjesë të parcelës me numër pasurie 14/46, vol. 15, faqe 202 me sip.300 m2. 
Detyrimin e të paditurit Sefer Kurti të njohë bashkëpronare paditësen Galia Koçi për 1/2 pjesë të parcelës me numër pasurie 14/47, vol. 15, faqe 203, ZK 3385 me sip. 300m2. Shpenzimet gjyqësore në ngarkim të të paditurve“.
8. Gjykata e Rrethit Gjyqësor Durrës arsyeton se: Paditësja Galia Koçi, duke qënë se ka qënë e martuar me të paditurin Agim Alhysa (Hysa) dhe figuron në një gjëndje civile më të, më datë 01.08.1991, përfiton nga ligji 7501 “Për tokën”. VKM nr.255 datë 02.08.1991 “Për kriteret e ndarjes së tokës bujqësore”, pika 2 shprehet: “Në të gjitha rastet toka ndahet përpjesëtimisht për çdo familje sipas numrit të frymëve të gjendjes civile në datën 01 gusht 1991.”
I padituri Agim Alhysa ka përfituar tokë bujqësore nga Komisioni i Ndarjes së Tokës në fshatin Shkallnuer, me AMTP nr.25 datë 27.07.1993, në masën 4900 m2, e cila në rastin konkret është në bashkëpronësi edhe me paditësen Galia Koçi. Pala e paditur pretendoi se paditësja nuk ka qënë banore e fshatit Shkallnuer në këtë datë dhe se ajo ka qënë banore e fshatit Dhivër rrethi Sarandë. Gjykata ju drejtua Komunës Dhivër Sarandë, e cila me shkresën 135 prot datë 03.07.2014, njofton se paditësja Galia Koçi, nuk është trajtuar me tokë, mbasi ajo nuk ka figuruar në regjistrat e gjëndjes civile të asaj komune më datën 01.08.1991. Po kështu nga ana e ZGJ Civile të Komunës Dhivër është lëshuar çertifikata familjare e shtetasit Spiro Koçi, me nr.serie 005308321 e datës 01.07.2014, ku është përcaktuar se gjendja civile e kësaj familje më datë 01.08.1991, ka qenë 5 persona, ku nuk përfshihet paditësja Galia Koçi. Pala paditëse paraqiti si provë edhe vendimin nr.3150 datë 05.12.2012, të Gjykatës së Rrethit Gjyqësor Durrës, në të cilin paditëse ka qenë paditësja Galia Koçi dhe i paditur, i padituri Agim Hysa(ka ndryshuar mbiemrin më 2001) dhe objekt i padisë, ka qenë pjesëtim pasurie .Ky vendim është lënë në fuqi me vendimin 817 datë 11.11.2014 të Gjykatës së Apelit Durrës. 
Pasuria e cila i është nënshtruar pjesëtimit ka qënë diferenca e  tokës bujqësore e marrë me AMTP nr.25 datë 27.07.1993 nga ana e të paditurit Agim Hysa, si dhe e mbetur në pronësi të tij, pas shitjeve që i padituri i ka bërë parcelave të tjera. Pasuria ka patur nr.14/35 ZK 3385 e ndodhur në fshatin Shkallnuer. Gjykata bazuar në vendimin Unifikues të Kolegjeve të Bashkuara të Gjykatës së Lartë nr.5 datë 31.10.2012, i cili shpreh se: Veprimi juridik që është i pavlefshëm mund të merret parasysh nga gjykata edhe kryesisht, pa u kërkuar nga pala e interesuar, madje edhe kundër vullnetit (dëshirës) të saj.
Për të konsideruar një veprim juridik absolutisht të pavlefshëm nuk është e nevojshme paraqitja e një kërkese të posaçme, qoftë kjo padi apo kundërpadi, pasi kjo lloj pavlefshmërie konstatohet pavarësisht nga paraqitja në gjykatë e kërkesës.
Pavlefshmëria absolute mund të parashtrohet nga çdo pale ndërgjyqëse që ka interes. Forma e parashtrimit mund të jetë edhe prapësimi, kjo për faktin se veprimi juridik absolutisht i pavlefshëm nuk mund të bëhet i vlefshëm me asnjë veprim të mëparshëm.
Kërkimi për konstatimin e pavlefshmërisë absolute të një veprimi juridik nuk mund të bëhet si kërkim i mëvetësuar; ai gjithnjë duhet të bëhet gjatë gjykimit në themel të një çështje nga gjykata, ose të paktën si kërkim që shoqëron zgjidhjen e pasojave të ardhura nga ekzekutimi i tij.
Pasojat e ardhura nga ekzekutimi (përmbushja) e një veprimi juridik absolutisht të pavlefshëm zgjidhen vetëm mbi kërkesën e palëve ndërgjyqëse dhe në rastin kur gjykata kryesisht konstaton pavlefshmërinë e veprimit juridik ajo zgjidh vetëm ato pasoja që janë objekt kërkimi të padisë apo të kundërpadisë, pa u shprehur për pasojat për të cilat nuk ka kërkesë konkrete nga palët. Kjo nuk pengon po këto palë apo persona të tretë të mund të kërkojnë në një tjetër gjykim zgjidhjen e pasojave të lëna në heshtje nga gjykimi ku veprimi juridik është konstatuar absolutisht i pavlefshëm.
Pra gjykata në rastin konkret, duke ju referuar edhe këtij vendimi unifikues, konstaton se veprimet juridike të kryera prej të paditurve, Agim, Florina e Joana Hysa me të paditurit e tjerë Jorgo Dhima, Xhetan Kurti dhe ky i fundit me Sefer Kurti e Ylber Toçi, kontratat e shitblerjeve të cituara më lart, janë veprime juridike që vijnë në kundërshtim me dispozitë urdhëruese të ligjit, konform nenit 92/a të Kodit Civil, për këtë ato konstatohen si të tilla dhe gjykata i konsideron “nul”, duke zgjidhur në këtë rast pasojat e ardhura prej tyre. 
Në këtë rast dispozita urdhëruese, është ligji 7501 “Për tokën” i cili i njeh të drejtën e bashkëpronësisë paditëses drejtpërdrejt, mbi tokat bujqësore, duke qenë në një gjendje civile me të paditurin Agim Hysa, më datën 01.08.1991. Në datën 01.08.1991, paditësja ka qenë në një gjendje civile, vetëm me të paditurin Agim Hysa, për rrjedhojë pjesa e saj në këtë bashkëpronësi është në masën ½ pjesë dhe të paditurit e tjerë të cilët kanë përfituar nga kjo shitje, janë të detyruar të njohin këtë bashkëpronësi.
9. Kundër këtij vendimi ka bërë ankim të paditurit Agim Hysa, Florina Hysa, Joana Hysa dhe Rushe Kurti duke parashtruar këto shkaqe për ndryshimin e vendimit:
-Pavarësisht se ka si bazë ligjore nenin 92/a të Kodit Civil, gjykata nuk ka treguar se ku qëndron shkaku i pavlefshmërisë së veprimit juridik, pasi paditësja pretendon për pavlefshmëri të veprimit juridik dhe njohjen e saj si bashkëpronare, mbi pasurinë në konflikt tokë bujqësore.
-Kërkesëpadia nuk ka për bazë ligjore nenet 705, 222 të Kodit Civil dhe as Kodin Civil të vitit 1982. Paditësja nuk ka kontribuar fare në rastin konkret, në zbatim të nenit 227 të Kodit Civil.
-Nëse paditësja pretendon pavlefshmërinë absolute të kontrratave të shitjes, nuk mund të pretendoj që të njihet dhe bashkëpronare me blerësit e pronës, sepse nëse veprimi juridik është absolutisht i pavlesshëm, atëherë palët duhet të kthenen në gjendjen e mëparshme.Në rastin konkret, paditësja pretndon se i është shitur pjesa e saj  në bashkëpronësi, por kjo pjesë bashkëpronësie nuk ka qenë asnjëherë pjesë e hetimit.Nuk kuptohet si gjykata ka përcaktuar pjesën e paditëses sepse kjo nuk ka qenë as pjesë e hetimit gjyqësor.
-Nëse fëmija i Agim dhe Florina Hysa, e paditura Joana Hysa nuk ka pjesë  në bashkëpronësi, atëherë përse gjykata ka pranuar kërkesën për shitjen e pasurisë së saj.     
-Pjesa e tokës bujqësore që kërkohet të pjesëtohet nga ana e palës paditëse është më shumë se sa është dhënë në total me Aktin e Marrjes së Tokës në Pronësi nr. 25 në pronësi të Agim Hysa, 4775 m2 dhe jo 4500 m2.
-Mbi këtë sipërfaqe toke bujqësore janë ndërtuar banesa pa leje ndërtimi, të cilat ndodhen në proces legalizimi. Të paditurit posedojnë për më se 10 vjet këtë sipërfaqe toke bujqësore, të bazuar në kontratat e shitjes.
	10.Gjykata e Apelit Durrës, me vendimin nr.332/10-2016-818, datë 12.04.2016, ka vendosur: 
Lenien në fuqi të vendimit civil nr.341/11-2015-880 datë 26.02.2015 të Gjykatës se Shkallës së Parë Durrës.
11.Gjykata arsyeton: Së pari, padia e paraqitur për shqyrtim nga ana e palës paditëse Galia Koçi është e natyrës juridike të njohjes (vërtetimit) të se drejtës. Konkretisht, pala paditëse pretendon detyrimin e të paditurve në ketë gjykim ta njohin bashkëpronare mbi 1/2 pjesë të pasurisë me numër pasurie 14/34, vol 14, faqe 117, ZK 3385 me sip. 500 m2, si dhe të parcelës me numër pasurie 14/46, vol. 15, faqe 202 me sip. 300 m2, ZK 3385 dhe pasurinë nr. 14/47, vol. 15, faqe 203, ZK 3385 me sip. 300m2, të transkriptuar në ZVRPP Durrës në favor të të paditurve me sipër. Duke ju referuar çështjes konkretë paditësja Galia Koçi kërkon të rivendosë në vend të drejtën subjektive të pronësisë, e cila rezulton e pretenduar, të jetë njohur e kthyer vetëm në emër të të paditurit Agim Hysa. Pronësia është institut kryesor i së drejtës civile. E drejta e pronësisë është një nga të drejtat themelore të njeriut që gëzon mbrojtje në dispozitat e Kushtetutës. Në nenin 41 të Kushtetutës së R.Sh-së parashikohet: “E drejta e pronës private është e garantuar. 2. Prona fitohet me dhurim, me trashëgimi, me blerje dhe me çdo mënyrë tjetër klasike të parashikuar në Kodin Civil....”. Gjithashtu në nenin 42 të Kushtetutës së R.Sh-së parashikohet se: “Liria, prona dhe të drejtat e njohura me Kushtetutë dhe me ligj nuk mund të cenohen pa një proces të rregullt ligjor.” E drejta e pronës është e garantuar dhe në aktet ndërkombëtare të ratifikuara nga shteti shqiptar. Ndër të cilat më kryesorja është K.E.D.NJ., që në nenin 1 të Protokollit 1 parashikon se: “Çdo person fizik ose juridik ka të drejtën e gëzimit paqësor të pasurisë e tij. Askush nuk mund të privohet nga prona e tij, përveçse për arsye të interesit publik dhe në kushtet e parashikuara nga ligji dhe nga parimet e përgjithshme të së drejtës ndërkombëtare...”. Karakteri dhe përmbajtja e së drejtës së pronësisë në kuptimin juridiko-civil është sanksionuar në nenin 149 të Kodit Civil, sipas të cilit “Pronësia është e drejta për të gëzuar dhe disponuar lirisht sendet, brenda kufijve të caktuar nga ligji”. Pronësia është e drejtë subjektive me karakter pasuror, absolut, real, të qëndrueshëm dhe të vazhdueshëm. Objekt i së drejtës së pronësisë janë sendet. Titullari i së drejtës së pronësisë ka si të detyruar një numër të pakufizuar personash dhe e realizon të drejtën e tij pa ndërmjetësinë e personave të tjerë dhe ka të drejtë të kërkojë sendin nga çdo posedues apo mbajtës i paligjshëm, qoftë ai dhe me mirëbesim.
Me pronarin e sendit barazohet edhe bashkëpronari në rastin e sendeve në bashkëpronësi dhe një gjë e tillë rezulton nga neni 296 i Kodit Civil, i cilin në pjesën e dytë parashikon se të drejtën për të kërkuar sendin nga çdo posedues apo mbajtës e ka edhe çdo bashkëpronar për sendin e përbashkët, me qëllim që sendi t’u dorëzohet të gjithë bashkëpronarëve. Dhënia e të drejtës së çdo bashkëpronari për të kërkuar sendin e përbashkët, përputhet plotësisht me natyrën e bashkëpronësisë, ku mbi të njëjtin send ushtrojnë të drejtën e pronësisë disa personave njëkohësisht, në përputhje me nenin 200 pika “d” të Kodit Civil. Referuar doktrinës se të drejtës, me padinë e njohjes, paditësi synon të vërtetojë me anë të vendimit të gjykatës, qenien ose mosqenien e një marrëdhënie juridike të caktuar, njohjen e qenies së një të drejtë në bazë të ligjit, ose vërtetimin e mosqenies së një marrëdhënie të caktuar juridike, ose të mosqenies së një të drejtë të caktuar personave të tretë. Në të gjitha rastet, qëllimi i paditësit është marrja e një vendimi, vërtetimi ose deklarimi, i cili mund të jetë pozitiv ose negativ. 
Pranohet tashme se vërtetimi i fakteve juridike mund të bëhet edhe në një gjykim me palë kundërshtare, por në këto raste merr formën e padisë së njohjes (neni 32/b i Kodit të Procedurës Civile), që në bazë të kësaj dispozite procedurale, mund të ngrihet për vërtetimin e ekzistencës së një marrëdhënieje juridike ose një të drejtë. Vendimet gjyqësore që jepen në gjykimet e padisë së njohjes nuk krijojnë marrëdhënie të reja juridike civile dhe as mund t’i ndryshojnë ato. Kjo marrëdhënie ekziston pavarësisht nga vendimi. Ky lloj vendimi mund të shërbejë si bazë për dhënien e një vendimi detyrimi. Është e qartë nga e drejta jonë materiale se në gjykimet me objekt, padinë klasike të njohjes, (në rastin konkret për njohjen e të drejtës së bashkëpronësisë), duhet të vërtetohen domosdoshmërish dy kushte: i) paditësi duhet të vërtetojë të drejtën e tij të pronësisë mbi sendin; ii) paditësi duhet të vërtetojë se është pikërisht i padituri, ai që duhet të njohë dhe pranojë këtë të drejtë pronësie të pretenduar prej tij (paditësit). Në këto raste, pala e paditur është pikërisht subjekti, që sipas paditësit, nuk pranon se paditësi ka të drejtën e pronësisë mbi sendin, duke pretenduar për vetë të drejta reale mbi të (sendin). Siç edhe është parashtruar më sipër në këtë vendim, në gjykimet me objekt padinë e njohjes, vendimi që jep gjykata ka karakter thjesht njohës (deklarativ). Ky vendim i shërben paditësit vetëm për ta njohur atë si pronar të sendit nga ana e të paditurit dhe nuk e detyron palën e paditur të kryejë ndonjë veprim në lidhje me sendin (p.sh. dorëzim sendi, pushimin e veprimeve që cenojnë pronësinë e paditës-it, ndërprerje të punimeve, etj).
Në analizë të sa më sipër, si dhe duke u nisur nga kërkimet e padisë dhe shkakut ligjor të saj, Gjykata e Apelit, çmon se kërkimet e paditëses Galia Koçi në këtë proces gjyqësor përbëjnë kërkime të padisë klasike të njohjes së pronësisë të parashikuar në nenin 32/b të Kodit të Procedurës Civile.
Së dyti, mosmarrëveshja e ofruar për zgjidhje e ka bazën e vet në gjendjen juridike të bashkëpronësisë mbi një pasuri të familjes bujqësore, të trajtuar posaçërisht nga legjislacioni material civil, nenet 222, 226, 228, 204, 200, 199 të Kodit Civil. Në këtë grup dispozitash parashikohen të drejtat dhe detyrimet e bashkëpronarit në kuadrin e bashkëpronësisë në pjesë të palëve ndërgjyqëse në lidhje me një pasuri të trajtuar në zbatim të ligjit nr.7501/1991 “Për Tokën”. Në këtë kuadër, tjetërsimi i pjesës së bashkëpronarit në pasurinë në bashkëpronësi imponon zbatimin paraprak të procedurës ligjore të pjesëtimit të sendit (neni 226 i Kodit Civil), ndërsa shitja e pjesës së bashkëpronarit, si një mënyrë e tjetërsimit të sendit në tagrat e pronarit të tij, duhet të respektojë urdhërimin e parashikuar në nenin 204 të Kodit Civil (e drejta e parablerjes).
Pala paditëse Galia Koçi ka cilësinë e bashkëpronares mbi pasuritë e shitura përmes kontratave të shitjes nr. 556/86/1, datë 10.02.2003 dhe nr. 566/80, datë 10.02.2003, të lidhura midis palëve të paditura në këtë gjykim, përderisa ka qenë e martuar me të paditurin Agim Hysa në datën e referuar nga ligji nr. 7501/1991 dhe VKM nr. 255/1991, data 01.08.1991. Gjendja juridike e bashkëpronësisë, ku bën pjesë edhe pala paditëse Galia Koçi, është gjeneruar në datën 27.07.1993, kur daton edhe akti i marrjes së tokës në pronësi, i nominuar në favor të kryefamiljarit Agim Hysa, në kuptim të nenit 80 të Kodit Civil të vitit 1981. Rregulli bazë i tjetërsimit të pjesës së pandarë të bashkëpronarit parashikohet në nenin 84 të këtij Kodi.
Mbi këtë bazë, pretendimi i palës paditëse Galia Koçi për konstatimin e pavlefshmërisë absolute të kontratave të shitjes, të lidhura midis palëve të paditura në këtë gjykim, bazuar në nenet 92/a, 203, 208, 226 të Kodit Civil, vlerësohet si i ligjshëm nga Gjykata e Apelit. Fakti i paligjshëm në veprimet juridike të formalizuara përmes kontratave të shitjes nr. 556/86/1, datë 10.02.2003 dhe nr. 566/80, datë 10.02.2003, të lidhura midis palëve të paditura në këtë gjykim, është mungesa e shprehjes se vullnetit prej palës paditëse në tjetërsimin e sendit të paluajtshëm në bashkëpronësi tek blerësit Xhetan Kurti dhe Jorgo Dhima, duke u shkelur normat me karakter detyrues, siç parashikohet në nenet 226, 204 të Kodit Civil aktual, të cituar me siper si pjese e ligjit të zbatueshëm për zgjidhjen e kësaj çështjeje.
Referuar trajtimit doktrinar dhe të jurisprudencës gjyqësore të deritanishme, veprimi juridik qe është absolutisht i pavlefshëm (nul) nuk shkakton pasojat juridike qe synojnë palët, për pasoje ai nuk ka fuqinë juridike të një veprimi juridik të vlefshëm, të trajtuara në mënyrë ezauruese nga Kolegjet e Bashkuara të Gjykatës së Lartë nëpërmjet Vendimit Njehsues nr. 05, datë 30.10.2012.
Për rrjedhojë, kontratat e shitjes nr.556/86/1, datë 10.02.2003, nr.566/80, datë 10.02.2003, nr.68/48, datë 14.01.2005 dhe nr. 69/49, datë 14.01.2005 janë absolutisht të pavlefshme dhe ky konstatim bëhet nga gjykata në lidhje me kërkimin themelor të objektit të padisë: detyrimin e palëve të paditura të njohin palën paditëse Galia Koçi bashkëpronare për 1/2 pjesë të parcelës me numër pasurie 14/34, vol 14, faqe 117, ZK 3385 me sip. 500 m2, detyrimin e të paditurit Ylber Toci të njohë bashkëpronare paditësen Galia Koçi për 1/2 pjesë të parcelës me numër pasurie 14/46, vol. 15, faqe 202 me sip. 300 m2, detyrimin e të paditurit Sefer Kurti të njohë bashkëpronare paditësen Galia Koçi për 1/2 pjesë të parcelës me numër pasurie 14/47, vol. 15, faqe 203, ZK 3385 me sip. 300m2.Në këtë pikë duhet të mbahet në konsideratë konkluzioni i arritur Kolegjet e Bashkuara të Gjykatës së Lartë përmes Vendimit Unifikues nr.3, dt. 30.10.2012: “..Përsa më sipër, Kolegjet e Bashkuara të Gjykatës së Lartë arrijnë në përfundimin se, derisa në një gjykim nuk kërkohet, të paktën zgjidhja e pasojave të pavlefshmërisë, gjykata nuk mund të shprehet në lidhje me pasojat e ardhura nga ekzekutimi i këtij veprimi juridik. Nëse gjykata kryesisht, ex officio, konstaton pavlefshmërinë e një veprimi juridik dhe zgjidh pasojat e pavlefshmërisë, duke i kthyer palët në të quajturën gjendje të mëparshme (restitutio in integrum) pa kërkesë të palës/palëve, ajo shkel parimin që paraprin procesin gjyqësor, sipas të cilit çdo padi është në varësi me të drejtën e kërkuar, për të cilën bën fjalë neni 31 i Kodit të Procedurës Civile”.
Së treti, pretendimet e ngritura përmes kërkesës ankimore prej palëve të paditura në gjykim Agim Hysa, Florina Hysa, Joana Hysa dhe Rushe Kurti janë të pabazuara në ligj dhe provat e administruara në procesin e gjykimit të çështjes. Kështu,
i) në kundërshtim me sa pretendohet, nuk bëhet fjalë për pjesën e pasurisë në bashkëpronësi, për të cilën është shprehur Gjykata e Shkallës së Parë Durrës me vendimin nr. 3150, datë 05.12.2012 dhe Gjykata e Apelit Durrës me vendimin e saj nr. 817, datë 11.11.2014. Pasuria që i është nënshtruar procedurës gjyqësore të pjesëtimit, sipas nenit 207 të Kodit Civil dhe neneve 369 deri 374 të Kodit të Procedurës Civile, ishte diferenca e tokës bujqësore me tokën e shitur përmes kontratave të shitjes nr. 556/86/1, datë 10.02.2003 dhe nr.566/80, datë 10.02.2003, të lidhura midis palëve të paditura në këtë gjykim. Pra, nuk ndodhemi përpara një res judicata, në kuptim të nenit 451/a të kodit të Procedurës Civile.
ii) pretendimi për referencë të gabuar ligjore materiale të padisë së palës paditëse Galia Koçi është i pabazuar në ligj. Në mënyrë përfundimtare, Kolegjet e Bashkuara të Gjykatës së Lartë përmes vendimit Njehsues nr. 3, datë 29.03.2012 konkluduan se: “gjykata e zbulon shkakun e padisë së paditësit duke e analizuar padinë në tërësinë e saj dhe jo duke u kufizuar tëk dispozitat ligjore të referuara nga paditësi në pjesën hyrëse të saj. Mund të ndodhë që paditësi të referojë gabimisht dispozitat ligjore, porse nga leximi i kërkesëpadisë del e qartë e drejta që ai kërkon të mbrojë. Në këtë rast gjykata duhet të zgjidhë çështjen konform shkakut që rezulton nga shqyrtimi në tërësi i kërkesëpadisë, duke bërë lidhjen midis fakteve që pretendohen prej paditësit se kanë ngjarë dhe të drejtave apo interesave që ai pretendon se i janë cenuar….”
iii) pretendimet e ngritura në kërkesën ankimore lidhur me faktin se mbi sipërfaqet e tokës bujqësore, të blera nga palët e paditura përmes kontratave të shitjes nr. 556/86/1, datë 10.02.2003, nr. 566/80, datë 10.02.2003, nr. 68/48, datë 14.01.2005 dhe nr. 69/49, datë 14.01.2005 kanë shërbyer për ndërtimin pa leje të banesave, tashmë në proces legalizimi, nuk mund të trajtohen në kuadrin e padisë në shqyrtim (e karakterit juridik të njohjes së të drejtës), pasi do të çonte në shkeljen nga ana e gjykatës të nenit 6 të Kodit të Procedurës Civile. 
Në rrethanat si më sipër, Gjykata e Apelit vlerëson se nuk evidentohet shkak racional për cënimin e vendimit të gjykatës së shkallës së parë (neni 466/a i Kodit të Procedurës Civile).
12.Kundër vendimit të Gjykatës së Apelit, ka paraqitur rekurs pala e paditur Sefer Kurti dhe Rushe Kurti, të cilët kanë kërkuar “Prishjen e vendimit nr. 341, datë 26.02.2015 të Gjykatës së Rrethit Gjyqësor Durrës dhe vendimit nr.332/10-2016-818 datë 12.04.2016, të Gjykatës se Apelit Durrës, duke e dërguar çështjen për rigjykim pranë Gjykatës së Shkallës së Parë Durrës”, duke pretenduar: 
· Gjykata nuk ka kryer një hetim të plotë e të gjithanshëm të fakteve në kuptim të nenit 14 i K.Pr.Civile.
· Në kushtet kur kërkimi i paditëses lidhej drejtpërsëdrejti me "përfshirjen e saj si bashkëpronarë në një truall, qëllimi i blerjes së të cilit ishte ndërtimi i një shtëpie nga ana e të paditurve, gjykata duhej të merrte në konsideratë zhvillimet juridiko-faktike të truallit në fjalë.
· Nga ana e gjykatës nuk u kryen verifikimet e duhura si së kuadër të verifikimit të gjendjes juridike të truallit nga ZVRPP Durrës, ashtu si edhe konstatimin e gjendjes në natyrë të pasurive truall (objekt shqyrtimi)duke thirrur ekspertin, një element me se i domosdoshëm për gjykimin konkret. 
· Kjo mungesë objektiviteti nga ana e gjykatës, pas solli një vendimmarrje që pasqyron konflikt midis llojit të pasurisë "arë"(referuar origjinës e kontratës se shitblerjes) dhe llojit të pasurisë “truall", që pasqyron "transformimin " e zërit kadastral gjatë procedurave të legalizimit.
· Ndryshimi i llojit të këtyre pasurive nga "are" në "truall", për efekt të ndërtimit të shtëpive të paleve të paditura do të dilte në pah nëse gjykata do të konfirmonte nga zyra vendore e ALUIZNi-t Durrës, nëse siperfaqet "are" përbënin parcela ndërtimore, të objekteve në procedura legalizimi. 
· Madje pretendimi referuar faktit se këto sipërfaqe të pretenduara nga paditësja nuk ishin të llojit të pasurisë "arë" është ngritur nga përfaqësuesja e palëve të paditura në gjykim("Agim, Florina e Joana Hysa), por nga ana e gjykatës nuk është marre parasysh fakti i ekzistencës së këtyre objekteve në procedurë të ligjshme legalizimi.
· Referuar ligjit nr.9482 datë 03.04.2006 "Për legalizimin, urbanizimin dhe integrimin e ndërtimeve pa leje" dhe ndryshimeve me ligjin nr.50/2014 datë 15.05.2014 rezulton se në nenet respektive nr.15.26.34 janë parashikuar ligjërisht, rregullimi ligjor i rasteve kur objektet janë ndërtuar në parcela ndërtimore me pronarë, të cilët duhet ti nënshtrohen procedurave të kompensimit.
· Nëse gjykata do të shqyrtonte me objektivitet çështjen, në momentin që do të krijonte bindjen mbi të drejtën e pronësisë së paditëses, duhej ta inkuadronte ketë të drejtë në harmoni me të drejtën e të paditurve si pronare të objekteve të ligjshëm dhe ligjit të posaçëm të legalizimit, i cili i favorizon këta të fundit duke i rregulluar ligjërisht me pronarët e truallit, përmes kompensimit monetar.
· Shpronësimi i pronarëve të trojeve që shërbejnë si parcela ndërtimore për objektet e vetëdeklaruara ligjërisht është legjitimuar edhe nga Gjykata Kushtetuese me vendimin nr.35 datë 10.10.2007, duke favorizuar interesin publik". Pra me ketë vendim Gjykata konkludoi se: “Duke qenë se ligji për legalizimet ka për objekt legalizimin e ndërtimeve të ngritura pa leje dhe sidomos urbanizimin e zonave, blloqeve informale e ndërtimeve informale, si dhe integrimin e tyre në zhvillimin territorial infrastrukturor të vendit, duke përmirësuar kushtet e jetesës, ekziston "interesi publik" që mund të justifikojë shpronësimin e pronarëve të ligjshëm dhe kalimin e pronave të tyre në pronësi të ndërtuesve të ndërtimeve pa leje. Gjykata Kushtetuese çmon se përcaktimi i bërë nga ligji për legalizimet, sipas të cilit, pronësia e tokës së shpronësuar nuk i mbetët shtetit, por i transferohet zotëruesit të ndërtesës që legalizohet, në vetvete nuk përbën një pengesë që ky përcaktim të konsiderohet si i domosdoshëm për "interes publik".
· Madje shkallë të parë, janë kryer edhe procedurat pranë ALUIZNI-t, të finalizuara me lëshimin lejes se legalizimit nr.147015 datë në shkallën e parë të gjykimit). Pra ekzistonte mundësia që të thirrej si palë e tretë edhe Zyra e ALUIZNI-t Durrës, për tu zhvilluar procedura e kompensimit monetar të paditëses për sipërfaqen e pretenduar.
· Leja e legalizimit sipërcituar dhe certifikata e pronësisë e lëshuar nga ZVRPP Durrës me datë 13.08.2015 në emër të të paditurit Sefer Kurti, pasqyrojnë pronësinë sipërfaqen "truall" prej 300m2 dhe sipërfaqen ndërtimore prej 105m2. Këto dokumente u paraqitën edhe në seancën e shqyrtimit në Gjykatën e Apelit, por ndonëse në formën e kërkuar nuk u pranuan nga kjo e fundit, duke konkluduar me një vendimmarrje që la në fuqi vendimin e Gjykatës së Shkallës së Parë Durrës nr.341 datë 26.02.2015. 
· Gjykata nuk hetoi mbi mundësinë e përfitimit të "tokës bujqësore" nga ana paditëses në ndërmarrjen bujqësore në Dhiver Sarandë, ku ajo punonte si agronome(një fakt ky i provuar nga pala e paditur para gjykatës dhe deklaruar nga vetë paditësja). Edhe pse nga përfaqësuesja e palës së paditur ka patur kërkesë për tu kryer ky verifikim, kjo kërkesë nuk është marre parasysh nga ana e gjykatës.
· Ky verifikim do të shmangte pranimin e pretendimit të paditëses, e cila nuk mund të përfitonte nga ligjinr. 7501 datë 19.07.1991 "Për tokën", si individ duke përfituar njëkohësisht edhe normën e plotë për fryme si anëtare e familjes bujqësore, (3500m2 norma standarte e fshatit Shkallnur, Komuna Rrashbull).
· Kërkesa për dërgimin e çështjes për rigjykim, i referohet edhe shkeljeve procedurale të kryera nga ana e gjykatës së shkallës së parë, ku palet e paditura nuk janë njoftuar komform ligjit. Në ketë mënyrë nga vetë gjykata u është mohuar pjesëmarrja në proces, duke shkelur parimin e kontradiktoritetit. 
· Mosmarrja pjesë e palëve të paditura në gjykimin e çështjes, u ka mohuar atyre të drejtën për të pretenduar pronësinë mbi truallin në kuptim të nenit 168 të Kodit Civil "parashkrimi fitues me titull".
· Ndodhur në kushtet kur kontrata e shitjes me palë bleresë Xhetan Kurtin (babain e paditësit) daton me 10.02.2003, plotësohet afati 10 vjeçar i posedimit me mirëbesim e të vazhdueshëm mbi të dyja sipërfaqet prej 300m2, të kaluara me kontrata shitblerjeje në emër të Sefer Kurtit e Ylber Trocit.
	13.Pasi është njohur me rekursin ka paraqitur kundër rekurs paditësja Galia Koci.
· Rekursi i ankuesit, është nonsens për sa i përket datës së paraqitur, mbasi ai mban datën 06.04.2016, kurse vendimi që ankimohet i Gjykatës së Apelit Durrës, mban datën 12.04.2016.Si i i tillë ai duhet të kthehej për ndreqje, si i paraqitur me të meta, konformë nenit 476 paragrafi i fundit të KPC.
· Rekursi i datës 06.04.2016, kundërshton vetëm vendimin e gjykatës së apelit, për rrjedhojë arrihet në përfundimin se ankuesi lidhur me vendimin e gjykatës së shkallës së parë është dakort, mbasi ai nuk kundërshtohet.
· Në pikën e parë të rekursit të tij ankuesi pretendon se nga ana e gjykatës nuk është kryer një hetim i plotë e gjithanshëm, mbasi në rast se gjykata do të caktonte ekspert, do të konstatonte se ai kishte ndërtuar pa leje dhe se kishte aplikuar për legalizim në ALUIZNI-Durrës.
· Kjo qe pretendon ankuesi nuk qëndron në aspektin procedural civil, mbasi ankuesi duhet të ishte treguar i vëmendshëm lidhur me gjykimin dhe duhej të paraqitej në gjykim, dhe në rast kishte pretendime të tilla, duhej t'i paraqiste konformë dispozitave proceduralo civile. Megjithatë gjykimin e kishte inciuar paditësja Galia Koçi dhe ishte ajo që kishte bërë kërkimet e saj dhe gjykata është shprehur vetëm mbi këto kërkime, konformë nenit 6 të KPC.
· Në pikën e dytë të rekursit të tij ankuesi, pretendon se paditësja Galia Koçi ka përfituar tokë në fshatin e saj të lindjes Dhiver Sarandë. Këtu ankuesi nuk thotë të vërteten, mbasi ky pretendim u ngrit edhe nga i padituri Agim Alhysa dhe Gjykata e Shkallës së Parë Durrës, kërkoi dokumentacion nga Komuna Dhiver Sarandë e cila me shkresën nr.135 prot., datë 03.07.2014, njofton se paditësja nuk ka përfituar tokë sipas ligjit nr. 7501, në këtë komunë, mbasi nuk ka figuruar në regjistrat e gjendjes civile të kësaj komunë, më datën 01.08.1991.
· Pretendimi i parashtruar në pikën "3" të rekursit është i pabazuar. 
· Gjykata e shkallës së parë ka respektuar detyrimet e përcaktuara nga neni 128 e vijues i KPC, lidhur me njoftimet, pala e paditur e përsëritim edhe njëherë, duhet të ishte paraqitur në gjykimin e shkallës së parë. Fakti që ajo u paraqit në gjykimin në apel tregon se ishte në dijeni të gjykimit, por ka neglizhuar në mënyrë të qëllimshme pjesëmarrjen në këtë gjykim.
· Rekursi i paraqitur nga ankuesi Sefer Kurti, nuk përmban asnjë nga shkaqet e parashikuara nga nëni 472 i KPC dhe si i tillë nuk duhet të pranohet.

1. Vlerësimi i Kolegjit Civil  

		14.Kolegji Civil (në vijim: Kolegji), vlerëson se rekursi i palës së paditur ngre shkaqe nga ato të parashikuara nga neni 472 i KPC, që bëjnë të cenueshëm vendimin e Gjykatës së Apelit Tiranë. 
	15.Kolegji, vlen të evidentojë faktin e ndryshimeve ligjore që ka pësuar Kodi i Procedurës Civile me ligjin nr.44/2021, botuar në fletoren zyrtare në datën 14 Maj 2021 dhe që kanë hyrë në fuqi në datën 29 Maj 2021. Në nenin 32 të ligjit nr. 44/2021, mbi dispozitat tranzitore parashikohet se, “...2.Rekurset e paraqitura, por ende të pashqyrtuara, konsiderohen 
të pranueshme nëse plotësojnë parashikimet e ligjit në fuqi në kohën e depozitimit të tyre.”
Në rastin e rekurseve të cilat janë depozituar dhe regjistruar përpara datës së hyrjes në fuqi të këtyre ndryshimeve, në funksion edhe të garantimit të të drejtave të palëve ndërgjyqëse, për efektet e pranueshmërisë së rekursit mbahet parasysh ligji i kohës së regjistrimit të tyre.  
	16.Në referim të ligjit të sipërcituar rezulton të ketë ndryshuar edhe mënyra e operimit të Kolegjit Civil të Gjykatës së Lartë, në atë kuptim që parimisht shqyrtimi i rekursit kryhet mbi bazë dokumentash nga trupi gjykues në dhomë këshillimi, pasi më herët relatori i çështjes ka vendosur datën dhe orën e gjykimit të saj. Përjashtimisht, Kolegji vendos të kalojë çështjen në seancë dëgjimore në prani të palëve vetëm në dy raste: së pari, kolegji vlerëson se çështja paraqet rëndësi nga pikëpamja e së drejtës për njësimin ose zhvillimin e praktikës gjyqësore; së dyti, nisur nga problematikat e pararashtruara apo për shkak të kompleksitetit të çështjes është e domosdoshme dëgjimi i palëve. Në çdo rast, referuar ndryshimeve që ka pësuar Kodi i Procedurës Civile në nenin 485 të tij, në dhomë këshillimi apo në seancë dëgjimore, Kolegji ka të drejtë të disponojë në një nga mënyrat e përcaktuar në këtë dispozitë. Pra, pavarësisht kohës së regjistrimit të rekursit, Kolegji, ndër të tjera, sa i takon formimit të trupit gjykues, procedurës së gjykimit si dhe mënyrës sesi disponon me vendimarrjen e tij, i referohet dispozitave që janë aktualisht në fuqi. 
	17.Ndërsa referuar legjislacionit që ka qenë në fuqi përpara ndryshimeve ligjore të sipërcituara, Kolegji Civil i Gjykatës së Lartë, në dhomë këshillimi, nuk kishte kompetencë për të shqyrtuar në themel shkaqet e rekursit. Kolegji kishte të drejtë të vendoste mospranimin e rekursit, sipas rasteve të përcaktuara shprehimisht në ligj dhe vetëm kur rekursi ngrinte shkaqe ligjore sipas nenit 472 të Kodit të Procedurës Civile, vendoste kalimin në seancë gjyqësore, në të cilën konkludonte në mënyrë përfundimtare. Pra, vendimi i ndërmjetëm i Kolegjit për kalimin e çështjes në seancë gjyqësore diktohej jo thjesht nga nevoja për të dëgjuar palët apo sepse çështja për shkak të natyrës nuk mund të shqyrtohej mbi aktet, por për shkak të pamundësisë së Gjykatës për efekt të ligjit për të disponuar në dhomë këshillimi, në një nga format e vendimmarrjes të parashikuar në nenet 485 të Kodit të Procedurës Civile. 
	18.Në çdo rast, referuar ndryshimeve që ka pësuar Kodi i Procedurës Civile në nenin 485 të tij, në dhomë këshillimi apo në seancë dëgjimore, Kolegji ka të drejtë të disponojë në një nga këto mënyra: “… a) mospranimin e rekursit në rastet kur është bërë për shkaqe të ndryshme nga ato që parashikon neni 472 i këtij Kodi; b) prishjen e vendimit të gjykatës së apelit dhe lënien në fuqi të vendimit të gjykatës së shkallës së parë; c) prishjen e vendimit të gjykatës së apelit dhe dërgimin e çështjes për rishqyrtim në këtë gjykatë me tjetër trup gjykues; ç) prishjen e vendimeve të gjykatës së apelit dhe të gjykatës së shkallës së parë dhe dërgimin e çështjes për rigjykim në shkallë të parë kur vendimi jopërfundimtar i gjykatës së shkallës së parë është marrë në kundërshtim me ligjin dhe kjo shkelje nuk është konstatuar nga gjykata e apelit; d) prishjen e vendimit të gjykatës së shkallës së parë dhe të gjykatës së apelit dhe pushimin e gjykimit të çështjes; dh) ndryshimin e vendimit të shkallës së parë dhe të vendimit të gjykatës së apelit dhe zgjidhjen përfundimisht të çështjes kur zbatimi i ligjit procedural apo material nuk diktohet nga nevoja për rishqyrtimin dhe rivlerësimin e fakteve apo të provave të çështjes; e) lënien në fuqi të vendimit të apelit. …”. 
           19.Neni 472 i Kodit të Procedurës Civile, para ndryshimeve me ligjin nr.38/2017, si dispozita e zbatueshme për vlerësimin e pranueshmërisë apo jo të shkaqeve të rekursit, parashikonte se: “Vendimet e shpallura nga gjykata e apelit dhe ato të gjykatës së shkallës së parë, në rastet që përcaktohen nga ky Kod, mund të ankimohen me rekurs në Gjykatën e Lartë vetëm kur: a) nuk është respektuar ose është zbatuar keq ligji; b) ka shkelje të rënda të normave procedurale (neni 467 i këtij Kodi)”.
20.Rezulton se nëpërmjet padisë objekt gjykimi, paditësja ka kërkuar: “Detyrimin e të paditurve, të më njohin bashkëpronarë mua paditësen Galia Koçi, për pjesën 1/2 pjesë e parcelave me nr. pasurie 14/34 vol 14 fq. 117 ZK 3385, me sipërfaqe 500 m2 dhe të parcelës me nr. pasurie 14/46 vol 15 fq, 202 me sipërfaqe 300 m2, ZK 3385 dhe pasurinë me nr. 14/47 vol 15 fq.203 Zk 3385 me sip. 300 m2.” Rezulton se padia është e bazuar nenet 31, 32/a, 36, 41, 43 e 45 i Kodit të Procedurës Civile dhe nenet 92, 163 e vijues të Kodit Civil dhe ligjin nr.7501 datë 19.07.1991.
21.Në përfundim të shqyrtimit gjyqësor, gjykata e shkallës së parë ka vendosur pranimin e padisë, duke u detyruar i padituri Jorgo Dhima të njohë bashkëpronare paditësen Galia Koçi për 1/2 pjesë të parcelës me numër pasurie 14/34, vol 14, faqe 117, ZK 3385 me sip. 500 m2, i padituri Ylber Toci të njohë bashkëpronarë paditësen Galia Koçi për 1/2 pjesë të parcelës me numër pasurie 14/46, vol. 15, faqe 202 me sip.300 m2 dhe i padituri Sefer Kurti të njohë bashkëpronare paditësen Galia Koçi për 1/2 pjesë të parcelës me numër pasurie 14/47, vol. 15, faqe 203, ZK 3385 me sip. 300m2. Gjykata e shkallës së parë ndër të tjera ka arsyetuar se: ‘veprimet juridike të kryera prej të paditurve, Agim, Florina e Joana Hysa me të paditurit e tjerë Jorgo Dhima, Xhetan Kurti dhe ky i fundit me Sefer Kurti e Ylber Toçi, kontratat e shitblerjeve të cituara më lart, janë veprime juridike që vijnë në kundërshtim me dispozitë urdhëruese të ligjit, konformë nenit 92/a të Kodit Civil, për këtë ato konstatohen si të tilla dhe gjykata i konsideron “nul”, duke zgjidhur në këtë rast pasojat e ardhura prej tyre. Në këtë rast dispozita urdhëruese, është ligji 7501 “Për tokën” i cili i njeh të drejtën e bashkëpronësisë paditëses drejtpërdrejt, mbi tokat bujqësore, duke qenë në një gjendje civile me të paditurin Agim Hysa, më datën 01.08.1991. Në datën 01.08.1991, paditësja ka qenë në një gjendje civile, vetëm me të paditurin Agim Hysa, për rrjedhojë pjesa e saj në këtë bashkëpronësi është në masën ½ pjesë dhe të paditurit e tjerë të cilët kanë përfituar nga kjo shitje, janë të detyruar të njohin këtë bashkëpronësi ”.
22.Në këtë rast Kolegji konstaton se pala paditëse referuar kërkesëpadisë ka kërkuar detyrimin e palëve te paditura ta njohin bashkëpronare në pasuritë respektive objekt gjykimi, i cili duhet të ishte një kërkim i cili të bashkëshoqëronte kërkimin për pavlefshmërinë e veprimeve juridike të kryera nga palët e paditura për tjetërsimin e pronës dhe që kundërshtohen nga paditësja. 
             23.Kuptimi i objektit dhe shkakut të padisë si dy prej elementëve thelbësorë që individualizojnë natyrën dhe llojin e saj, si dhe kriteret që duhet të vlerësohen për identifikimin dhe dallimin ndërmjet tyre është dhënë në mënyrë më specifike dhe të detajuar në vendimin unifikues nr.3, datë 29.03.2012 të Kolegjeve të Bashkuara të Gjykatës së Lartë.Në referim të këtij vendimi, objekti i padisë (petitum) është ajo që kërkohet nëpërmjet paraqitjes së kërkesëpadisë në gjykatë dhe, që ka të bëjë me vendimmarrjen që i kërkohet gjykatës duke përmbledhur në vetvete të gjitha pretendimet e palës të parashtruara në aktin procedural të kërkesëpadisë.Në këtë kuptim, gjykatat për të vlerësuar objektin e padisë nuk duhet të kufizohen vetëm tek pjesa hyrëse e kërkesëpadisë, por duhet të shohin tërësinë e përmbajtjes së saj.
        24.Nga ana tjetër shkaku i padisë është kombinimi i faktit cenues dhe i së drejtës subjektive mbi të cilën bazohet padia e që ka lidhje me marrëdhënien juridike që është themeli i pretendimit të paraqitur me kërkesëpadi në gjykatë.Rjedhimisht, shkaku i padisë identifikohet duke e parë të lidhur me faktet e pretenduara që kanë cenuar të drejtën subjektive apo interesat e ligjshme të paditësit.
        25.Nga leximi në tërësi i kërkesëpadisë, duke mos u kufizuar vetëm mbi atë që formalisht shkruhet në pjesën hyrëse të kërkesëpadisë, si mënyra e duhur për zbulimin e shkakut të saj në kuptim të vendimit unifikues nr.3, datë 29.03.2012, rezulton se paditësja në rastin konkret e ka identifikuar qartë shkakun e padisë, duke përcaktuar si të drejtën subjektive që kërkon të mbrojë, që është e drejta e pronësisë në raport me pjesën takuese që ka në bashkëpronësi mbi pasuritë objekt i kontratave të shitjes që kundërshtohen si absolutisht të pavlefshme, ashtu edhe gjendjen e faktit që i kundërvihet kësaj të drejte që ka të bëjë me kryerjen e veprimeve juridike për shitjen e këtyre pasurive, në kushtet e mungesës së pëlqimit të saj si bashkëpronare.
          26. Në këtë kuptim padia objekt shqyrtimi ka tiparet e një padie njohjeje, kur përveç kërkimit të themelit që iu kundrejtohet të paditurve për njohjen e të drejtës së pronësisë mbi pasuritë objekt i kontratave të shitjes që kërkohen të konstatohen si absolutisht të pavlefshme, kërkohet dhe rregullimi i pasojave të kësaj pavlefshmërie në formën e kthimit të palëve në gjendjen e mëparshme, pra në të njëjtën gjendje bashkëpronësie sikundër ka ekzistuar përpara kryerjes së këtyre veprimeve juridike. 
27. Duke iu rikthyer çështjes objekt shqyrtimi rezulton se kërkimi për njohjen bashkëpronar në pasuritë objekt gjykimi në rrethanat e çështjes konkrete që kanë të bëjnë me tjetërsimin e pronës nëpërmjet kontratave, që duhet detyrimisht të bashkëshoqëronte kërkimin për pavlefshmërinë e veprimeve juridike(kontratave), konsiderohet nga pala paditëse dhe nga gjykata si një kërkim për zgjidhjen e pasojave të pavlefshmërisë së veprimit juridik.
28.Gjykata e Lartë me Vendimin Unifikues nr.5, datë 30.10.2012, ka arritur në përfundimin se: “...23. Përsa më sipër, Kolegjet e Bashkuara të Gjykatës së Lartë arrijnë në përfundimin se, derisa në një gjykim nuk kërkohet, të paktën zgjidhja e pasojave të pavlefshmërisë, gjykata nuk mund të shprehet në lidhje me pasojat e ardhura nga ekzekutimi i këtij veprimi juridik. Nëse gjykata kryesisht, ex officio, konstaton pavlefshmërinë e një veprimi juridik dhe zgjidh pasojat e pavlefshmërisë, duke i kthyer palët në të quajturën gjendje të mëparshme (restitutio in integrum) pa kërkesë të palës/palëve, ajo shkel parimin që paraprin procesin gjyqësor, sipas të cilit çdo padi është në varësi me të drejtën e kërkuar, për të cilën bën fjalë neni 31 i Kodit të Procedurës Civile.
29.Nga sa më sipër Kolegji vlerëson se pala paditëse i është drejtuar gjykatës me padinë për njohjen e bashkëpronësisë mbi pasurinë objekt i kontratave të shitjes të lidhura nga ish-bashkëshorti i saj me të paditurit Jorgo Dhima, Ylber Toçi dhe Sefer Kurti duke konsideruar se ky kërkim përbën rregullim të pasojave të pavlefshmërisë absolute të këtyre veprimeve juridike të cilat duhet të vlerësohen si të tilla bazuar në shkakun e mosdhënies së pëlqimit të paditëses për shitjen e pasurisë në bashkëpronësi.
30.Kolegji vlerëson se gjykatat  faktit nuk kanë patur një kuptim të qartë të objektit dhe shkakut të padisë në rastin konkret duke  konfoduar kërkimin e njohjes së bashkëspronësisë të bashëpronarit që nuk ka dhënë pëlqimin për shitjen e pasurisë nga bashkëpronari që ka shitur këtë pasuri në kushte të tilla, me restitucionin e dyanshëm ndërmjet palëve që kanë kryer këtë veprim juridik, si një prej rasteve të rregullimit të pasojave të pavlefshmërisë së veprimit juridik të rregulluar nga neni 106 i KC.Në referim të kontratave të shitjes që pala paditëse kërkon të konstatohen si të pavlefshme rezulton në fakt se pasoja e vetme që mund të ishte objekt rregullim do të duhet të ishte kthimi i e palëve të këtij veprimi juridik në gjendjen e mëparshme, sipas rregullave të restitucionit të dyanshëm të parashikuar nga neni 106 i Kodit Civil dhe jo njohja e bashkëpronësisë së paditëses nga blerësit e kësaj prone sikundër në mënyrë të gabuar është cilësuar dhe vlerësuar një kërkim i tillë nga gjykatat e faktit.
31.Për rrjedhojë rezulton se gjykatat e faktit nëpërmjet disponimit për njohjen e bashkëpronësisë së paditëses nga blerësit e pasurive objekt gjykimi  dhe jo nga bashkëpronarët e tjerë të kësaj prone, në mënyrë kontradiktore, të jenë shprehur në dispozitivin e vendimit për një kërkim që nuk koerrspondon me shkakun e pavlefshmërisë së veprimit juridik dhe pasojën përkatëse që duhet të ishte objekt rregullimi sipas pjesës arsyetuese të këtij vendimi.
           32.Në krijimin e kësaj kontradikte të dukshme ndërmjet pjesës urdhëruese dhe arsyetuese të vendimeve të gjykatave të faktit për sa i përket mënyrës së zgjidhjes së mosmarrëveshjes, vlerësohet nga Kolegji se ka ndikuar edhe mungesa e arsyetimit prej këtyre gjykatave, nëse në ratsin konkret jemi para pavlfeshmërisë së plotë apo të pjesshme të veprimit juridik, pra nëse veprimi juridik do të jetë i pavlefshëm vetëm për pjesën e paditëses në këtë bashkëpronësi apo në tërësinë e tij.
           33.Përcaktuese në këtë drejtim do të ishte vlerësimi për llojin e bashkëpronësisë, në tërësi apo në pjesë, për të cilën nuk ka asnjë lloj analize jurdike nga gjykatat e faktit.Bashkëpronësia midis anëtarëve të familjes bujqësore dhe bashkëpronësia ndërmjet bashkëshortëve kanë një rregjim dhe rregullim juridik të veçantë, të parashikuara nga  seksione të posaçëm të Titullit të III-të Kodit Civil, të emërëuar “Bashkëpronësia”, të ndryshëm nga Kreu i Parë i këtij titulli që rregullon bashkëpronësinë në pjsë dhe jo atë në tërësi.Lloji i kësaj bashkëpronësie në referim të një ndarje të tillë nuk është përcaktuar nga gjykatat e faktit duke krijuar dyshime dhe paqartësi të dukshme mbi bazueshmërinë e zgjidhjes në themel të mosmarrëveshjes. 
34.Gjithashtu, Kolergji vlerëson në këtë drejtim se nga gjykatat e faktit as nuk është hetuar dhe as nuk është vlerësuar se sa është konkretisht pjesa në bahskëpronësi e paditëses Galia Koçi në pasuritë e familjes bujqësore me kryefamiljar të paditurin Agim Hysa, pavarësisht se në kontratat e shitblerjes objekt i këtij gjykimi rezulton se me cilësinë e palës shitëse dhe njëkohësisht bahskëporonare me ish-bashkëshorten e paditëses, të paditurin Agim Hysi, janë evidentuar dhe shtetases Florina Hysa dhe Joana Hysa, të thirrur po me cilësinë e të paditurit në këtë gjykim.
35.Në këto kushte, Gjykata e Apelit ishte e detyruar të verifikonte nëse gjykata e shkallës së parë kishte identifikuar drejtë objektin e shkakun ligjor të mosmarrëveshjes dhe mbi bazën e shkaqeve të ankimit të shprehej për zgjidhjen e çështjes. Mungesa e identifikimit të saktë të objektit e shkakut ligjor të padisë bie ndesh me praktikën unifikuese të Kolegjeve të Bashkuara të Gjykatës së Lartë konkretisht me vendimit nr.3 datë 29.03.2012 në të cilin citohet se :” gjykata e zbulon objektin e shkakun e padisë së paditësit duke e analizuar padinë në tërësinë e saj dhe jo duke u kufizuar tek objekti e dispozitat ligjore të referuara nga paditësi në pjesën hyrëse të saj.” Kolegji vlerëson se, në këtë rast gjykata duhet të zgjidhë çështjen konform shkakut, që rezulton nga shqyrtimi në tërësi i kërkesëpadisë, duke bërë lidhjen midis fakteve që pretendohen prej paditëses se kanë ngjarë dhe të drejtave apo interesave, që ajo pretendon se i janë cenuar. Vetëm duke analizuar pretendimet e ngritura në padi nga paditësja, qëndrimin e saj në gjykimin në shkallë të parë dhe sqarimet para gjykatës së apelit, kjo e fundit do të bënte të mundur të identifikonte qartë qëllimin që ka dashur të realizojë paditësja nëpërmjet kërkimit të saj për kthimin e palëve në gjëndjen e mëparëshme.
36.Gjithashtu Kolegji konstaton se nga pala e paditur është pretenduar se mbi sipërfaqen objekt gjykimi ka objekte të ndërtuara të cilat janë përfshirë në proces legalizimi. Duke mbajtur në konsiderat këto pretendime Gjykata e Apelit duhet detyrimisht të kërkonte sqarime nga ALUIZNI për faktin se nëse brenda sipërfaqeve objekt shqyrtimi gjyqësor ka apo jo objekte te ndërtuara, nëse këto objekte janë përfshirë në proces legalizimi dhe nëse po, çfarë veprimesh janë kryer me truallin (kalim pronësie, kompensim pronari apo ndërtim në pronë të vet aplikuesit) duke u kërkuar sipas nenit 223 të Kodit të Procedurës civile të gjitha aktet e dorëzuara në ALUIZNI së bashku me aktin vetëdeklarim dhe këto akte më pas t’i viheshin në dispozicion ekspertit topografik për të përcaktuar vendndodhjen e kësaj pasurie në legalizim në raport me atë objekt gjykimi. Mungesa e sqarimit të kësaj rrethane, e bën të metë hetimit pasi ndikon në mënyrë të drejtëpërdrejtë në mënyrën e përfundimit të gjykimit.
37.Ligji nr. 9482, datë 16.02.2006 i dha të drejtë ndërtuesve informal për të ligjëruar ndërtimet pa leje dhe për tu bërë pronarë të trojeve, ku ata ishin ndërtuar. Me aplikimin për legalizim të paditurit kanë fituar një pritshmëri të ligjshme, për fitimin e të drejtës së pronësisë mbi ndërtimin dhe parcelën ndërtimore, në mënyrën e parashikuar me ligj sipas nenit 164 të K. Civil. Në nenin 15 i ligjit nr. 9282, datë 16.02.2006 në fuqi në kohën e shqyrtimit të çështjes në apel thuhet se; Në rast se parcela ndërtimore e legalizuar figuron në regjistrat e pronave të paluajtshme në emër të subjekteve private, atëherë me regjistrimin e lejes së legalizimit, subjektit privat i lind e drejta për shpërblim në natyrë ose në lekë.  I njëjti qëndrim mbahet edhe në ligjin aktual në fuqi nr.20/2020. Gjithashtu në vendimin nr.35 datë 10.10.2007 të Gjykatës Kushtetuese është theksuar se ligji nr.9482, datë 16.02.2006 përbën një kufizim ligjor të të drejtës së pronësisë së pronarëve private mbi parcelat ndërtimore, ku janë ndërtuar ndërtimet informale të legalizuara. Në këtë vendim thuhet shprehimisht se; Megjithëse ligji nuk përmend termin "shpronësim" dhe nuk siguron një procedurë formale shpronësimi, Gjykata Kushtetuese vlerëson se në bazë të nenit 15 të ligjit, personat e regjistruar në Regjistrin e Pasurive të Paluajtshme dhe që kompensohen për shkak të regjistrimit të zotëruesve të ndërtesave të paligjshme do të quhen de facto dhe de jure të shpronësuar. Gjykata Kushtetuese e ka vlerësuar rregullimin e bërë me ligjin nr.9482/2006 për ndërtimet informale si cenim për interesin publik pa e kushtëzuar këtë me llojin e ndërtimit informal dhe gjendjen ekonomike të personave ndërtues. 
38.Ligjërimi i ndërtimit pa leje dhe miratimi i kalimit të pronësisë në favor të ndërtuesit informal përbën njëkohësisht zhveshje nga pronësia për pronarin e mëparëshëm privat. Prandaj si shitës në kontratën e kalimit të pronësisë ndaj ndërtuesit informal del shteti i përfaqsuar nga ALUIZNI si organ kompetent i njohur nga ligji për realizimin e këtyre kontratave i autorizuar me vendimet e Këshillit të Ministrave. 
        39.Kolegji Civil vëren se procesi i legalizimit, urbanizimit dhe integrimit të ndërtimeve pa leje, i cili realizohet në mbështetje të ligjit nr.9482, datë 03.04.2006 “Për legalizimin, urbanizimin dhe integrimin e ndërtimeve pa leje” synon sjelljen në një gjendje ligjshmërie të ndërtimeve të kryera në kundërshtim me planet urbanizuese, pa lejen ose në tejkalim të lejes së dhënë prej organeve të qeverisjes vendore. 
       39.1. Në këtë vështrim juridik ky ligj është një kufizim që i është bërë të drejtës së pronësisë, kufizim i cili shtrihet edhe mbi mjetet juridike të mbrojtjes së pronësisë. Cilido qoftë subjekti pronar i parcelës ndërtimore, shteti apo persona privatë, nëse plotësohen kushtet ligjore për legalizimin e objektit konkret (rast pas rasti), atij nuk do t’i kthehet trualli, por do të kompensohet.
       39.2. Përsa i përket kompensimit, ligji për legalizimet, me ndryshimet e bëra rregullon mënyrën e kriteret për shpërblimin e pronarëve privatë të cilëve iu është zënë prona nga ndërtimi pa leje objekt legalizimi, si dhe vendos rregulla për masën e kompensimit, që do t’i jepet pronarit të ligjshëm (nenet 15/1, 17/1, 18-22). Ky qëndrim gjen mbështetje dhe në jurisprudencën e Gjykatës Kushtetuese të Republikës së Shqipërisë, ku është pranuar se në rastin e legalizimeve “...pronarët e ligjshëm të trojeve gjenden para një shpronësimi de facto...” dhe se “...ata mund të ankohen në gjykatë vetëm lidhur me masën e shpërblimit”. 
         40.Në përputhje me mënyrën e mësipërme të arsyetimit, Kolegji vlerëson se prapësimet e të paditurve për ekzistencën e ndërtimeve të legalizuara në sipërfaqen për të cilën paditësja kërkon të njihet pronare nuk mund të anashkalohej nga vlerësimi në referim të natyrës së mosmarrëveshjes objekt shqyrtimi, pasi e drejta e pronësisë e paditëses në eventualitetin e ekzistencës së kontratave të shitjes së parcelave ndërtimore nga shteti tek poseduesit e paligjshëm, objekti i  të cilave do të përfshinte dhe pjesë të bashkëpronësisë të pretenduar nga paditësja, do të ishte e konvertuar në një të drejtë kompensimi duke sjellë për pasojë kufizimin e legjitimitetit aktiv të paditëse në raport me padinë objekt shqyrtimi vetëm tek pjesa e mohuar e ndodhur jashtë sipërfaqes së legalizuar.
41.Në këto kushte, Kolegji vlerëson se për zgjidhjen e drejtë të mosmarrëveshjes objekt shqyrtimi, vendimi i gjykatës së Apelit duhet të prishet dhe ti jepet mundësi palëve, që në kuadër të pretendimeve e prapësimeve për të drejtën e pronësisë mbi truallin, mbi ndërtimin në legalizim dhe aktet e legalizimit dhe ekzistencën e kontratës së shitjes së parcelës ndërtimore, të identifikojnë parcelën ndërtimore në posedim dhe sipërfaqen e poseduar tej kësaj parcele duke paraqitur provat e nevojshme në këtë drejtim.Identifikimi në këtë mënyrë i sipërfaqes së legalizuar dhe sipërfaqes që posedohet përtej sipërfaqes së legalizuara nga të paditurit vlerësohet nga Kolegji se  do ti shërbente përcaktimit të drejtë të kufijve të legjitimitetit aktiv të paditëses në raport me sipërfaqen që ajo kërkon të njihet si bashkëpronare.
	42.Në vijim të sa më sipër, Kolegji vlerëson se nisur nga arsyetimi i sipërcituar, hetimi gjyqësor nuk është i plotë dhe i gjithanshëm. Moskryerja e një hetimit të plotë dhe i gjithanshëm i mosmarrëveshjes objekt shqyrtimi, si dhe mospërcaktimi i drejtë dhe i saktë i fakteve dhe rrethanave të çështjes, ka sjellë si pasojë që edhe zgjidhja e themelit të çështjes të mos jetë bindëse. Trajtimi dhe aplikimi i drejtë i ligjit në zgjidhjen e një mosmarrëveshjeje gjyqësore është kompetencë e Gjykatës së Lartë, por për sa kohë ky trajtim ligjor duhet të bëhet në harmoni me provat dhe aktet që ndodhen në dosjen gjyqësore, vlerësohet nga ky Kolegj domosdoshmëria e një hetimi të plotë nga ana e Gjykatës së Apelit për sa i përket pretendimeve të paraqitura nga palët e paditura.
      	43.Në rigjykim, Gjykata e Apelit, për t’iu dhënë zgjidhje problemeve të mësipërme, në respektim të së drejtave të palëve dhe detyrimeve të tyre që rrjedhin nga procesi gjyqësor civil, ka për detyrë që të zhvillojë një proces të rregullt ligjor, nëpërmjet garantimit të zhvillimit të një hetimi të plotë dhe të gjithanshëm, në përputhje me ligjin (neni 14) dhe, duke bërë një cilësim të saktë të fakteve dhe veprimeve që lidhen me mosmarrëveshjen, ta zgjidhë atë në përputhje me dispozitat ligjore dhe normat e tjera në fuqi (neni 16).
      	44.Gjykata t’u bëjë të qartë palëve se është detyrë e secilës prej tyre, që në përputhje me ligjin, të paraqesin dokumentacionin e nevojshëm e provojnë faktet mbi të cilat bazojnë pretendimet për të drejtat që kërkojnë. Në zgjidhjen e drejtë e ligjore të mosmarrëveshjes, ashtu si palët kanë të drejta, ato kanë dhe detyrime që rrjedhin prej këtij procesi, në format dhe afatet e parashikuara në Kodin e Procedurës Civile (neni 3).
    	45.Gjykata për të garantuar një proces të rregullt ligjor, në mbështetje të nenit 486 të Kodit të Procedurës Civile, duke mbajtur parasysh konkluzionet e mësipërme të këtij vendimi duhet të përsërisë hetimin gjyqësor nëpërmjet të cilit të verifikojë e të identifikojë pretendimet e palëve. Po kështu, në rishqyrtimin e çështjes Gjykata e Apelit Durrës duhet të sqarojë të gjitha rrethanat që lidhen me gjykimin e çështjes e që kanë të bëjnë me elementë thelbësorë të padisë objekt shqyrtimi, me natyrën juridike të saj si dhe palët ndërgjyqëse. Kryerja e veprimeve të mësipërme, si dhe e të tjerave që eventualisht mund të dalin gjatë rigjykimit, do të lejojnë Gjykatën e Apelit Durrës që, në përputhje me kërkesat e ligjit procedural e atij material, të mund të arrijë në përfundime të drejta dhe objektive lidhur me zgjidhjen e çështjes.
          46.Kolegji vëren se në bazë dhe për zbatim të ligjit nr.98/2016 “Për organizimin e pushtetit gjyqësor në Republikën e Shqipërisë”, i ndryshuar, Vendimit të Këshillit të Ministrave nr. 495, datë 21.7.2022 “Për riorganizimin e rretheve gjyqësore dhe kompetencave gjyqësore të gjykatave”, si dhe Vendimit të Këshillit të Lartë Gjyqësor nr. 505, datë 21.11.2022 “Për fillimin e funksionimit të gjykatës së apelit të juridiksionit të përgjithshëm”, që prej datës 1 shkurt 2023 ka nisur funksionimi i hartës së re gjyqësore përmes riorganizimit të gjykatave të apelit të juridiksionit të përgjithshëm. Duke nisur nga kjo datë Gjykata e Apelit Tiranë emërtohet Gjykata e Apelit të Juridiksionit të Përgjithshëm, me seli në Tiranë. Ndërsa Gjykatat e Apelit Durrës, Gjirokastër, Korçë, Shkodër dhe Vlorë, ndërpresin veprimtarinë më datë 31.01.2023.
           47.Për këto arsye shqyrtimi i çështjes konkrete do të duhet të vijojë nga Gjykata e Apelit Tiranë Juridiksioni i Përgjithshëm. 

PËR KËTO ARSYE

         Kolegji Civil i Gjykatës së Lartë mbështetur në nenin 485/1, shkronja “c” të Kodit të Procedurës Civile,


V E N D O S I:
      
         Prishjen e vendimit nr.332/10-2016-818 datë 12.04.2016 të Gjykatës së Apelit Durrës dhe dërgimin e çështjes për rishqyrtim në Gjykatën e Apelit të Juridiksionit të Përgjithshëm, me një tjetër trup gjykues.

						Tiranë, më   10.10.2025

